Afrikaanse uitgewers ontvang dikwels manuskripte waarin ’n paar gedigte met meriete voorkom, maar wat nie genoeg gedigte bevat om ’n solo-bundel te regverdig nie. Volgens D.J. Opperman was ’n vorm van publikasie tussen tydskrif en eerste bundel nodig om sodoende die jong digter groter blootstelling te bied. Hierdie idee het gelei tot die publikasie van die twee Stiebeuel-bundels en die Visier-versameling. In 1997 publiseer Tafelberg die eerste uitgawe van Nuwe Stemme, en sedertdien het drie ander uitgawes die lig gesien. Veertien poësie-debute het tot dusver gespruit uit die Nuwe Stemme-bundels, waarvan vyf met die Ingrid Jonker-prys vir ’n poësiedebuut bekroon is. Die Eugène Marais-prys is aan vier van die debuutbundels toegeken. Hierdie studie beoog om die sukses van die Nuwe Stemme-reeks as forum vir ontluikende digters te bepaal aan die hand van die aantal digters wat debuteer na hul opname in ’n Nuwe Stemme-volume, die pryse wat hierdie poësie-debute ontvang het, asook die leser, of resensent, se reaksie op die tekste.